Bhojpuri Spl: ठंडा मतलब होखेला बनारसी ठंडई, गरमी भगावय क अचूक फारमूला
बनारसी ठंडई मतलब बनारसी ठंडई ही होला अउर बनारसी ठंडई के रसानुभूति बदे बनारस ही जाए के पड़ी. केतना लोग ठंडई के भांग से जोड़ि के देखयलन, लेकिन इ सरासर गलत हौ. भांग अपने जगह हौ अउर ठंडई क जगह आपन अलग हौ. इ अलग बात हौ कि केतना लोग ठंडई में भांग मिलाइके छानयलन.
- News18Hindi
- Last Updated: March 3, 2021, 4:16 PM IST
ठंडई क नाम बाबा भोलेनाथ अउर होली के त्योहार से जुड़ल हौ. ठंडई क इ नातेदारी भी इ गलतफहमी बढ़ावय में मदद कइले हौ कि बिना बूटी यानी भांग के ठंडई घोटल-छानल नाहीं जाइ सकत. लेकिन कुछ सुरूर क शौकीनन के छोड़ि के बाकी लोग ठंडई के सात्विक रूप क ही सेवन करयलन. ठंडई क इ सात्विक रूप बदाम, मगज, इलायची, गुलाब क पंखुड़ी, काली मिर्च, मुनक्का अउर सौंफ के संगम से तइयार होला. मौसम के अनुसार एहमें कई सारा फल क सत्व मिलावल जाला अउर बेला, खस, रातरानी, रजनीगंधा अउर हर सिंगार जइसल फूलन के सुगंध क तड़का भी देहल जाला. साथ में मिलावल जाला अवटि के गाढ़ा कयल सढ़ियारय दूध मिश्री मिलाइके. मट्टी के पुरवा में जब इ दिव्य शरबत परोसल जाला त मट्टी क सोंधी सुगंध भी एहमें घुलि जाला. एकरे बाद तइयार होला औषधीय बनारसी ठंडई, जवन बच्चन से लेइके बुढ़वन तक बदे मुफीद होला. गरमी से पैदा होवय वाली कई बीमारी के ठीक करयला इ ठंडई.
ठंडई बनारस क पारंपरिक शीतल पेय हौ. बाबा भोलेनाथ क इ प्रसाद शरीर अउर आत्मा क ताप अउर संताप सब हरि लेला. इ खाली पियास अउर तास ही नाहीं बुझावत, बल्कि भीतर से शरीर में ताजगी भी पैदा करयला. दूसरे देसी शरबतन से अलग इ अपने अनूठे यौगिक के कारण पौष्टिक भी होला. जवने तरह से पंजाब में अमृतसर अउर पटियाला क लस्सी प्रसिद्ध हौ, ओही तरह बनारस क ठंडई सरनाम हौ. इ पूरब क एक अनोखी कृति, कलाकारी हौ. देखय में इ कलाकारी जेतना आसान हौ, व्यवहार में ओतनय कठिन हौ. ठंडई बनावय में जेतना मसाला लगयला, ओकर अनुपात अगर जरा भी गड़बड़ायल त कुल मेहनत पानी में. अउर हां, बनारसी ठंडई बिजली क बटन दबाइ के चलय वाली मिक्सी के भरोसे न बनी. ठंडई क मसाला पीसय बदे सिल-बट्टा चाही अउर घंटन पीसय-छानय बदे मजबूत गट्टा चाही. चन्नन की नाईं पीसले के बाद भी बारीक मलमल से पूरा माल छानि जाई. छानल एह बदे जाला कि जरा भी खुरदुरा पदार्थ ठंडई केे साथे मुंहे में न जाइ पावय, नाहीं त मजा किरकिरा होइ जाई.
बनारस में गली-चैराहा पर तइयार ठंडई क भी दुकान मौजूद हइन. खासतौर से गोदौलिया चैराहा बनारसी ठंडई बदे प्रसिद्ध हौ. मैदागिन चैराहा पर बाबा ठंडई क क भी नाम हौ. इ कुल दुकानिन पर कारखाना में तइयार बोतलबंद ठंडई क शरबत भी मलाई मारि के मिलि जाई. लेकिन असली बनारसी शुद्ध ताजा ठंडई क मजा लेवय के होय त बांस-फाटक पर कन्हैया चित्र मंदिर के आगे वाली गली में जा. भांग-ठंडई के छान-घोंट पर्व क तीर्थ हौ इ गली. बाबा भोले नाथ के सच्चे भक्तन क दिव्य दर्शन इहां सबेरे से संझा तक होला. बनारस अगर जा त बनारसी ठंडई क रसानुभूति जरूर करा अउर तब समझ में आई कि असल में ’ठंडा मतलब बनारसी ठंडई’ ही होला. (लेखक सरोज कुमार वरिष्ठ पत्रकार हैं.)
bho_Deva bho_Deva tgl_Latn eng_Latn bho_Deva bho_Deva bho_Deva